L'Ajuntament de Sagunt instal·la les primeres càmeres de seguretat vial als accessos al municipi
12 de gener 2024

![](/media/zubfy21w/img_4998-c.jpg?width=850&height=566.6666666666666)

L'Ajuntament de Sagunt ja ha col·locat les primeres càmeres de control del trànsit als accessos de la ciutat. La regidoria de Manteniment ha implementat un nou sistema que incrementarà la seguretat en carretera fent ús de les últimes tecnologies de gestió del trànsit.

El projecte, en fase pilot, servirà per a posar a punt un sistema que facilitarà la tasca de la Policia Local, «**principalment quant al control dels accessos**». Concretament, són una desena de càmeres, que s’han col·locat, fonamentalment, al voltant de les glorietes d'entrada i eixida del municipi als nuclis urbans de Sagunt, el Port de Sagunt i Almardà, així com als polígons industrials.

«**Es tracta d'anar un pas més enllà i incorporar les noves tecnologies per a afavorir una tasca més efectiva i eficient de vigilància del trànsit**», ha explicat l'alcalde de Sagunt, Darío Moreno, qui ha expressat que el projecte «**sorgix de la col·laboració entre els departaments de Manteniment, Noves Tecnologies i Policia Local**». Segons ha explicat el regidor de Manteniment, Javier Raro, en este moment, «**està efectuant-se la instal·lació del maquinari, el que coneixem com hardware. Quant al programari, l'anomenat software, està en desenvolupament per part de la Policia Local i el personal d'Informàtica**». La previsió és que les càmeres entren en funcionament, aproximadament, «**en 15 o 20 dies**».

El sistema de control de carreteres per vídeo permetrà la lectura de matrícules i la detecció automatitzada d'infraccions, problemes de seguretat viària o, inclús, la identificació de vehicles robats. «**Bàsicament, es tracta d'una solució autònoma que complementarà el treball de les i els agents i facilitarà l'obtenció de dades al voltant de la circulació en carretera**», ha detallat la regidora de Policia Local, María José Carrera. «**L'objectiu és, en definitiva, augmentar tant la seguretat viària, com la seguretat ciutadana**», ha expressat.

![](/media/qvjhmkwe/img_5028-c.jpg?width=850&height=566.6666666666666)

**Avanços en la gestió automatitzada del trànsit**

Una vegada testades les funcionalitats i l'adequació del sistema de vídeo, l'interés del consistori és continuar incorporant les noves tecnologies per facilitar el treball de la Policia Local i augmentar la xarxa de càmeres, que se sumaran a les que ja existien al centre històric del municipi. Així, es buscarà donar cobertura als diversos nuclis urbans i vies interurbanes. «**Garantir la seguretat és una prioritat per al govern municipal, per això, hem incrementat la plantilla de la Policia Local i seguirem destinant recursos per a afavorir una tasca més eficient i propera a la ciutadania**», ha conclòs l'alcalde de Sagunt.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-instal-la-les-primeres-càmeres-de-seguretat-vial-als-accessos-al-municipi/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-instal-la-les-primeres-càmeres-de-seguretat-vial-als-accessos-al-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-instal-la-les-primeres-càmeres-de-seguretat-vial-als-accessos-al-municipi/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-instal-la-les-primeres-càmeres-de-seguretat-vial-als-accessos-al-municipi/)